Tegu on ju päris uskumatute illusioonidega, mis viitavad, et meie "mina"-tundega võib juhtuda igasugu huvitavaid nähtusi. Sellised põnevad illusioonid valgustavad ka juhtumeid, kus inimesed väidavad, et nad on oma kehast väljunud. Kui need lood oleksid tõsi ja "midagi" eksisteeriks tõepoolest kehast sõltumatult, siis kuidas saaks teadvus olla ajus?  Huvitaval kombel on virtuaalse reaalsuse tehnoloogia abil võimalik katseisikul tekitada ka illusiooni, et ta on oma kehast väljas. Seega aju teeb "mina"-tundega trikke ja vahel on tema trikid nii veenvad, et inimesed ei usugi, et need on trikid või et neid teeb aju. See, et me suudame neid trikke laboris katseliselt taaslavastada, võiks paljusid mitteuskujaid vähemalt mõtlema panna selle üle, et äkki on tõepoolest tegu trikkidega … ja äkki on "mina" ja teadvus tõepoolest ajus.